google/wiki40b huggingface dataset:
Nico Widerberg

Privatliv

Nico Widerberg er sønn av den avdøde maleren Frans Widerberg og bror til Thomas Widerberg. Han er gift med kunstneren Camilla Coucheron, og far til fire barn.

Om kunsten

Widerberg arbeider med skulptur, i stein (blant annet granitt og diabas), bronse og glass, med oljemaleri og med grafikk. Sentralt i Widerbergs kunst står avpersonifiserte menneskeframstillinger, hoder og torsoer. Han arbeider innenfor den klassiske, figurative tradisjon. Han har uttalt at det han prøver å formidle med sitt kunstuttrykk, er en stemning, en opplevelse av tilstedeværelse.

Utstillinger, samlinger og oppdrag

Nico Widerberg har siden debuten i 1984 hatt nærmere 30 separatutstillinger, deltatt på over 40 kollektive utstillinger og hatt over 50 utsmykningsoppdrag, både nasjonalt og internasjonalt. Blant de mest profilerte utsmykningene er monumentene av Thor Heyerdahl og Trygve Lie, utsmykning av Regjeringsbygget, Gardermoen hovedflyplass, Aker Brygge, samt skulpturen «Pillar Man» ved Northumbria University i Newcastle i 2004.
Nico Widerberg er innkjøpt av flere offentlige og private samlinger i inn- og utland, blant annet Losby Gods, Refsnes Gods og Engø Gård. Han har gjentatte ganger hatt separatutstillinger i Galleri Haaken i Oslo med både maleri og skulptur.
Etter terrorangrepene i Norge 22. juli 2011 ble Widerbergs minnesmerke over de omkomne reist 53 steder i Norge, etter en anonym pengegave.
Sarah Aaronsohn

Bakgrunn

Aaronsohn ble født og døde i Zikhron Ya'akov i dagens Israel, men som på den tiden var en del av Det osmanske rike. Hun bodde en kort tid i Istanbul fram til desember 1915, da hun vendte tilbake til Zikhron Ya'akov for å unnslippe et ulykkelig ekteskap.

Beslutningen om spionasje

På vei fra Istanbul til Haifa ble Aaronsohn personlig vitne til armenernes lidelser under første verdenskrig. I testamentet beskriver hun hundrevis av menn, kvinner og barn, som var syke armenere, bli transportert med tog, og en massakre av inntil 5000 armenere bundet til en pyramide av torner og brent levende. Etter reisen til Haifa skal enhver hentydninger til armenere ha sendt henne inn i hysteriske anfall. Ifølge Chaim Herzog bestemte Aaronsohn seg for å bistå britiske styrker etter det hun hadde vært vitne til i Anatolia.

Spionringen

Sarah Aaronsohn, hennes brødre Aaron og Alexander, og en bekjent av dem, Avshalom Feinberg, dannet og ledet Nili. Sarah Aaronsohn ledet operasjonene og viderebrakte informasjonen til britiske agenter utenfor Israels grenser. Da Aaron Aaronsohn ikke var der, utførte hun spionasjeoperasjoner i Palestina. Noen ganger reiste hun gjennom osmanske områder og samlet informasjon ansett som nyttige for britene, og hun overbragte dem selv til britene i Egypt. I 1917 manet Alexander Aaronsohn henne om å bli værende i det britiskkontrollerte Egypt, da han ventet fiendtlige handlinger fra osmanske myndigheter. Hun vendte uansett tilbake til Zichron Yaakov og fortsatte aktiviteten for spionasjeringen.

Avsløring og død

I september 1917 fanget osmanene hennes brevdue med en melding til britene, og de lyktes med å dekryptere koden. I oktober samme år omringet osmanene Zichron Yaakov, og arresterte en rekke personer, blant disse Sarah Aaronsohn. Etter fire dager med tortur, lyktes hun i å skyte seg selv med en pistol gjemt på hennes oppholdssted. Hun unngikk på denne måten videre tortur, og beskyttet sine samarbeidspartnere.
I sitt siste brev uttrykket hun håp om at hennes aktivitet i Nili skulle framskynde realiseringen av en jødisk nasjonalstat i Israels land.
Boliviafamilien

Boliviafamilien er en religiøst og politisk uavhengig bistandsorganisasjon som finansierer et tyvetalls dagsentre og barnehjem i Bolivia, per 2010 for cirka 950 barn. Organisasjonen ble grunnlagt i 1982 av Baste Fanebust. Etter hans død i 2005 har arbeidet blitt drevet videre under ledelse av hans sønner, Øyvind Fanebust og Frode Fanebust. Arbeidet foregår ved at Boliviafamilien står for finansiering, mens driften skjer i samarbeid med Frelsesarmeen i Sør-Amerika, under Boliviafamiliens overoppsyn. 
Boliviafamilien har fadderskap som basis, og er uvanlig i det at 100 prosent av faddernes innbetalinger går til innsatsen i Bolivia, uten fradrag av administrasjonskostnader. I tillegg til fadderskap mottar organisasjonen bidrag fra blant annet skoler, bedrifter og foreninger som Rotary International og Lions Clubs International.
Det er mulig å arbeide som frivillig ved et av Boliviafamiliens barnehjem, og dette kan også inngå som veiledet praksis innenfor et relevant studium.
Bethlehem Motors Corp.

Bethlehem Motors Corp. var en amerikansk lastebilprodusent som startet i året 1917 med en fabrikk i Allentown i Pennsylvania, men navnet var hentet fra nabobyen Bethlehem. Starten var god, to år senere var produksjonen på 3 500 lastebiler, og i 1920 kjøpte selskapet motorfabrikken North American Motors. Man hadde store ambisjoner, for personbilmerket Ideal ble lansert i 1920 og tre år senere ble fabrikkanlegget utbygget for større produksjonsvolum. 
Men selskapet hadde satt for seg urealistiske planer, personbilen Ideal ble en flopp og lastebilproduksjonen som var planlagt for 20 000, var kun 42 - for hele året 1924. I 1925 fusjonerte Bethlehem med en annen lastebilprodusent i Allentown, Lehigh, men i det neste året var fabrikkanlegget stengt og lagt ut for salg. 
Hahn and Company overtok restene etter den utgåtte lastebilprodusenten i 1927 og fortsatte produksjonen med lastebiler og busschassis fram til 1931. Deretter flyttet Hahn ut til Hamburg i Pennsylvania. 
16 Bethlehem lastebiler var registrert i Norge i 1922.
Fjellfly

Fjellfly ble etablert av Einar Andersen i 1977 etter at navnet tidligere hadde vært i bruk fra 1954 til 1972 av Snorre Kjetilson, med base ved Skien lufthavn, Geiteryggen. Kjetilson kjøpte tidlig på 1960-tallet to Scottish Aviation Twin Pioneer. Begge flyene ble satt inn i rute mellom Skien og Fornebu. En tid mellom 1956 og 1960 ble ruten utvidet til Hamar. Etter en treg start opererte selskapet på det mest 14 fly av variert størrelse (1965). De opererte også charterfly og godstransport. Kafeteriadrift var også en viktig inntektskilde for selskapet på grunn av to bjørner (Tasselass og Bamse) som bodde på Geiteryggen. Snorre Kjetilsons Fjellfly ble slått konkurs i 1972. 
Etter at Andersen reetablerte selskapet på Hovden i Setesdal i 1977 begynte han med en Cessna 206 med flottører. Flåten ble senere utvidet med en Cessna 185 og en DeHavilland Beaver. I 1983 anskaffet selskapet sitt første helikopter. Driften innebar en utstrakt virksomhet innen sightseeing, transport av jegere og fiskere (gjerne høyt til fjells), foto- og reklameflyging, overvåking og anleggsflyging. Selskapet drev også helikopterskole med Hughes 269C, hvor selskapet satset på å gi en profesjonell utdannelse under realistiske forhold. Selskapet etablerte sin egen heliport i naturskjønne omgivelser like sør for Hovden sentrum.
Fjellfly hadde også avdelinger ved Bergen lufthavn, Flesland samt Ulvik i Hardanger.
Etter å ikke ha eksistert som selvstendig selskap siden 2007 ble selskapet reetablert på høsten i 2010. Fra og med januar 2011 har Fjellfly kunnet tilby teorikurs for trafikkflygere (både for helikopter og fly), og fra og med mai 2013 har selskapet hatt egen AOC, lisens og driftstillatelse for operativ flyging med helikopter og sjøfly. Skoledriften ble utvidet med praktisk utdanning på helikopter og sjøfly fra og med oktober 2013.
Selskapet har sin hovedbase for utdanning ved Stavanger lufthavn, Sola, mens operativ base primært er Hovden. I jakt- og fiskesesongen tilbyr Fjellfly flyging ut fra Songadammen og Vågslid skisenter med helikopter, og fra Møsvatn/Skinnarbu med sjøfly.
Haill

Hald, hall, haill eller vadhald er et nordnorsk begrep for god fiskelykke som skal komme av å ha hatt nylig samleie. Ordet «hald» kan fra norrønt vise til «å ha tak» eller «drag» på noe. Det var opprinnelig bare knytt til kveitefiske.
Motsatt kan dårlig fiskelykke forklares med at en mangler, eller har dårlig «hall». Arthur Brox rapporterer fra Ytre Senja at dårlig fiskelykke, som at en fikk skate (ufisk) i stedet for kveite på kroken, kunne skyldes at en hadde fått dårlig hall fra kona eller kjæresten.
Sjokkgranat

Sjokkgranat er en ikke-dødelig eksplosiv granat lagd for å desorientere fienden. Den er konstruert for å gi fra seg et blendende lys og et intenst høyt smell på mer enn 170 desibel uten å gi permanent skade. Den ble først brukt av British Army's SAS i de sene 1970-årene.
Lysglimtet som produseres aktiverer øyeblikkelig alle fotoreseptorcellene i øyet, og gjør det umulig å se noe på ca. fem sekunder, frem til øyet gjenoppretter seg til sin normale, ustimulerte tilstand. Et etterbilde vil også være synlig for en betraktelig tid, noe som svekker offerets evne til å sikte med presisjon. Meningen med det høye smellet er å skape midlertidig hørselstap, og forstyrrer også væsken i øret, noe som skaper tap av balanse.
Varmen som skapes kan antenne brannfarlige materialer slik som drivstoff. Brannene som inntraff under beleiringen av den iranske ambassaden i London var forårsaket av sjokkgranater.
Absolute Music 45

Absolute Music 45 er det 45. samlealbumet i den norske Absolute Music-serien og ble utgitt 15. mars 2004.
Troldefos Uldvarefabrikk

Troldefos Uldvarefabrikk var en tekstilbedrift i Holmedal i Sunnfjord, Sogn og Fjordane, beliggende ved ei lita elv. Den ble etablert i 1895 av bergenseren Johan Jensen. Produksjonen var vesentlig shoddy og ullvarer.
Gloucester Rugby

Historie

Gloucester Rugby Football Club ble stiftet i 1873 på Spread Eagle Hotel i Gloucester.  Den første kampen ble spilt mot et lag fra høyskolen i Gloucester på stedet hvor deres stadion ligger.  De leide cricket-banen The Spa de første årene, men kjøpte et landområde i 1891 og har senere bygget sitt stadion på dette stedet.
Klubben ble suspendert av det engelske rugbyforbundet (RFU) i 1893, tiltalt for drive klubben profesjonelt da de hentet inn spillere utenfra.  Klubben gikk tilbake til amatør-regler og ble tatt inn igjen. 
Gloucester vant den aller første Anglo-Welsh Cup da den ble innført i 1972 da de slo Moseley i finalen.  De vant den igjen i 1978 ved å slå Leicester Tigers og spilte uavgjort i 1982 mot Moseley igjen og begge lagene ble erklært cup-mestre.
Da ligaen ble profesjonell i 1995 hadde klubben ingen stor investor og sakket akterut mot de andre klubbene.  Tidligere racerbil-sjåfør og eier av flere racinglag, Tom Walkingshaw kjøpte storparten av aksjene i klubben i 1997 og ansatte tidligere kaptein for det franske landslaget, Philippe Saint-André som trener.  Dette gav bedre resultater og laget kom på tredjeplass i ligaen i 1999-2000 sesongen.  Saint-André forlot klubben i 2002 og hadde lag et sterkt fundament for klubben og de vant deres første trofé på 25 år i 2003 da de igjen vant Anglo-Welsh Cup.
Klubben endret navn til Gloucester Rugby sommeren 2005 og vant sin første europeiske turnering i 2006 da de vant European Challenge Cup ved å beseire London Irish i finalen etter ekstra omganger.  2006-07 sesongen kom laget på førsteplass i ligaen etter seriekampene, men tapte sluttspillfinalen mot Leicester Tigers.  Sesongen etter vant laget seriespillet igjen, men tapte semi-finalen på hjemmebane mot Leicester Tigers igjen.  Neste sesong gikk dårligere da laget ikke kom blant de fire beste i serien og tapte cup-finalen mot Cardiff.
De neste årene bar preg av bytte av trenere etter lite suksess i serie og cup utenom seier i cupen i 2011 da de vant finalen over Newcastle Falcons.
I 2015 Gloucester vant European Rugby Challenge Cup i den nye turneringens første år da de slo Edinburgh Rugby i finalen.
Felleskjøpet

Felleskjøpet er en gruppe av uavhengige, kooperative selskaper eid av medlemmene i sitt geografiske nedslagsfelt. Felleskjøpene er den viktigste leverandøren av driftsmidler til det norske landbruket og er i tillegg den største kjøperen av norskprodusert korn.

Felleskjøpets hovedmål

Felleskjøpet skal bidra til å bedre medlemmenes økonomi på kort og lang sikt, gjennom innkjøp, foredling, salg og distribusjon av driftsmidler, forbruksartikler og tjenester til landbruket.

Norske Felleskjøp (NFK)

Norske Felleskjøp er et andelslag eid av Felleskjøpet Agri SA.

Felleskjøpet Fôrutvikling (FKF)

Felleskjøpet Fôrutvikling er felleskjøpenes eget selskap for forskning og utvikling av fôrmidler til husdyr. Selskapet ble opprettet i 1992 og er lokalisert i Trondheim.

Samarbeid gjennom samvirke

Fra midten av 1800-tallet var det et sterkt økende behov for innkjøp av driftsmidler som gjødsel, foredlet såfrø, kraftfôr, industriproduserte maskiner til landbruket. Inspirert av ideer om samarbeid gjennom samvirke  ble forløperne til dagens felleskjøp stiftet ved inngangen til det forrige århundre.
Felleskjøpene er som samvirkeorganisasjoner  eid av medlemmene/bøndene. Det er medlemmene som er brukere, og felleskjøpene har som formål å gi størst mulig nytte til medlemmene. Felleskjøpene er gjennom Norske Felleskjøp medlemmer i Norsk Landbrukssamvirke, en interesseorganisasjon for 13 landsomfattende samvirkeorganisasjoner – blant annet TINE og Nortura.
Lundströmdalen

Lundströmdalen er en 10 km lang og rundt 2 km bred dal på midtre Spitsbergen, på grensa mellom Nordenskiöld Land og Sabine Land. Dalen er en u-dal, og i den flate dalbunnen renner den forgreinete Lundströmelva. Dalen går i retning nord-sør mellom Oppdalen og øvre del av Reindalen i nord og Kjellströmdalen i sør. Over de bratte dalsidene ligger topper på over 800 moh.
Elva er oppkalt etter den svenske botanikeren Axel Nicolaus Lundström (1847–1905), professor ved Uppsala universitet og deltaker på den svenska ekspedisjonen til Jenisej i 1875, under Nordenskiölds ledelse.
Jonang

Jonang (tibetansk: ཇོ་ནང, wylie: Jo-nang) er en skole i tibetansk buddhisme. Dens opprinnelse i Tibet kan spores tilbake til Yumo Mikyo Dorje i det 11. århundre, men den ble bedre kjent gjennom Dolpopa Sherab Gyaltsen (1292–1361), en munk som opprinnelig tilhørte Sakya. På slutten av 1600-tallet annekterte den 5. Dalai Lama Ngawang Lobsang Gyatso (1617–1682) skolens kloster, ga det til gelug-skolen og erklærte Jonang som kjettersk.
Jonang gjenopprettet sitt religiøse og politiske senter i områdene til Golokfolket, Nakhi og mongolene i Kham og Amdo, hvor den fikk sitt sete (gdan sa) ved Dzamthangklosteret og har fortsatt sin praksis uten avbrudd frem til våre dager. Omkring 5000 munker og nonner utøver idag sin praksis i utkanten av den historiske Gelug-innflytelse. Deres lære fikk større utbredelse på 1800-tallet da Rimebevegelsen oppfordret til studier av skoler utenfor Gelug-tradisjonen.
Hongkongs sentralbank

Historie

Sentralbanken ble etablert 1. april 1993, ved at valutafondet Office of the Exchange Fund og banknemnda Office of the Commissioner of Banking ble slått sammen.
Hongkongs valutafond (Exchange Fund) ble etablert ved valutaloven av 1935, og endret senere navn fra Currency Ordinance til Exchange Fund Ordinance. Dette fondet hadde som ansvar å stille sikkerhet for verdien landets sedler, og overtok i 1976 også Hongkongs Coinage Security Fund, som hadde ansvar for å stille sikkerhet for landets mynter, samt at de også overtok ansvaret for landets valutareserver.

Sentralbanksjef

Pr mai 2016 er Norman T. L. Chan sentralbanksjef (Chief Executive).
Mikaela Shiffrin

Karriere

Shiffrin begynte å konkurrere i FIS-godkjente renn så raskt hun var gammel nok. Hun debuterte i verdenscupen den 11. mars 2010 i storslalåmkonkurransen i Špindlerův Mlýn i Tsjekkia. Bare noen uker etter sin 16-årsdag vant hun det amerikanske mesterskapet, og ble tidenes yngste amerikanske skiløper til å vinne det nasjonale mesterskapet. 
Den 29. desember 2011 fikk Shiffrin sin første pallplassering i et verdenscuprenn, under et slalåmrenn i Lienz i Østerrike. Hun startet som nummer 40, og mistet leggbeskytteren halvveis i løpet, men fullførte omgangen allikevel, og endte på 12.-plass. I andre omgang hadde hun den raskeste tiden, noe som holdt til en tredjeplass. I desember 2012 tok Shiffrin som syttenåring sin første verdenscupseier i Åre i Sverige. Hun ble med det tidenes nest yngste amerikanske alpinist som vant et verdenscuprenn, etter Judy Nagel i 1969. 
Hun vant slalåm i VM i alpint 2013 i Schladming. I verdenscupavslutningen i Lenzerheide i mars 2013 vant hun slalåmrennet og sikret dermed seier i slalåmcupen sesongen 2012/2013 tett fulgt av Tina Maze.
I OL 2014 i Sotsji tok hun gull i slalåm. Hun vant slalåmcupen sesongen 2013/14 etter å ha vunnet  fem av sju renn. Hun vant slalåmcupen for tredje sesong på rad vinteren 2014/15 etter å ha vunnet fem renn. Sesongen 2015/16 vant hun alle fem slalåmrennene hun startet i, men mistet store deler av sesongen på grunn av skader. Under VM 2017 i St. Moritz sikret hun seg sitt tredje strake VM-gull i slalåm; Det har bare Christl Cranz klart før, i årene 1935–1939.
Hun vant verdenscupen sammenlagt sesongen 2016/17 etter å ha vunnet elleve renn.
Inntil sesongen 2017/18 spesialiserte hun seg i de tekniske disiplinene storslalåm og slalåm. Den 2. desember 2017 fikk hun sin første pallplassering i utfor, og dagen etter sin første seier i utfor. Under OL i Pyeongchang tok hun gull i storslalåm, sølv i kombinasjonen, og hun ble nummer fire i slalåm. Hun vant verdenscupen sammenlagt sesongen 2017/18, og hun vant også slalåmcupen.
Under VM i alpint 2019 i Åre tok hun gull i super-G, gull i slalåm og bronse i storslalåm. Hun vant verdenscupen sammenlagt for tredje gang på rad sesongen 2018/19, og hun vant slalåm, storslalåm- og super-G-cupen. Hun vant 17 renn denne sesongen og slo dermed Vreni Schneiders 30 år gamle rekord på 14 seire. Tre disiplinseire pluss sammenlagt har bare Lindsey Vonn og Tina Maze klart før på kvinnesiden.
Jon Lind

Biografi

Jon Lind vokste opp i New York City. Han studerte klassisk gitar på Mannes College of Music. Hans første gjennombrudd var på 1970-tallet hvor han jobbet med Bob Cavallo. På denne tiden møtte han Maurice White som produserte to av hans sanger. Han var også medlem av bandet Howdy Moon og The Fifth Avenue Band, og gjesteartist i det norske bandet Einherjer. Han har skrevet låter til artister som The Emotions, Jennifer Holliday, D.J. Rogers, Atlantic Starr og Ramsey Lewis. I 1984 skrev han kontrakt med Warner Bros. Records. I dag er han visepresident for artister og repertoar i Hollywood Records.
USA-mesterskapet i vintertriatlon 2018

USA-mesterskapet i vintertriatlon 2018. Konkurransen ble arrangert 27. januar 2018 i Saint Paul i Minnesota i USA.
Løypa var 5 km løping, 19,5 km sykling og 6 km langrenn.
12. østlige lengdegrad

12. østlige lengdegrad er en lengdefradslinje. Eller meridian 12° øst for nullmeridianen som strekker seg fra Nordpolen over Nordishavet, Europa, Afrika, Atlanterhavet, Sørishavet og Antarktis til Sydpolen.
Den 12. østlige meridianen danner en storsirkel med den 168. vestlige meridianen.
Sydslesvig

Sydslesvig (på dansk) eller Landesteil Schleswig, i dagligtale gjerne bare Schleswig og eventuelt Südschleswig primært i historisk kontekst (på tysk)  er et tysk landområde mellom Eider og den dansk-tyske grensa i delstaten Schleswig-Holstein. Regionens største by er Flensburg (på dansk Flensborg). Ved vestkysten ligger Nordfrisland, ved østkysten Angeln (Angel) og Schwansen (Svans).
Hertugdømmet Slesvig (Sønderjylland) var inntil 1864 et dansk len i det danske monarkiet (personalunion). Etter den Andre slesvigske krig ble Slesvig sammen med Holstein innlemmet i Preussen. Etter en folkeavstemning i 1920 ble Nordslesvig gjenforent med Danmark, Sydslesvig forble tysk. I Sydslesvig bor det i dag en dansktalende minoritet med omtrent 50 000 medlemmer. Mindretallet har sine egne skoler, biblioteker, kirker og så videre. De snakker en egen form av riksdansk som kalles sydslesvigsk. Enkelte snakker stadig den gamle sønderjyske dialekten. De har også en egen avis, Flensborg Avis, og et baseballag som spiller i den danske baseballserien har treningsfelt på Mikkelberg ved Husum.
Anton Skulberg

Biografi

Skulberg tok landbrukskole i 1943 og utdannet seg siden til veterinær, han tok eksamen i veterinærmedisin i 1949 og doktorgrad i 1965 på avhandlingen Studies on the formation of toxin by clostridium botulinum. Fra 1961 var han førsteamanuensis ved Institutt for næringsmiddelhygiene og forskningsleder av Forskningsutvalget for konserver. I 1964 ble han valgt til ordfører i Spydeberg kommune, dermed var han også medlem av Østfold fylkesting. Men det ble med en periode i lokalpolitikken, fra 1969 var han stortingsrepresentant. I 1970 ble han professor i næringsmiddelhygiene ved Norges veterinærhøgskole og året etter direktør for Norsk institutt for næringsmiddelforskning.
Hans sønn Per Kristian Skulberg var statssekretær i Bondevik I-regjeringen. Han var Senterpartiets førstekandidat ved stortingsvalget i 2009, men ble ikke valgt inn.
Skulberg ble i 1989 utnevnt til ridder av 1. klasse av St. Olavs Orden.
Hunnedalen

Hunnedalen er et dalføre i Gjesdal kommune i Rogaland og Sirdal kommune i Vest-Agder. Dalføret er en fortsettelse på Øvstebødalen. Fylkesvei 45 går gjennom dalen.
Dalføret går fra fylkesgrensen mellom Rogaland og Vest-Agder ved Øvstabøstølen i vest, til Valevatn i øst.
Hunnedalen har to vann, Hunnevatn og Tverråtjørn. Begge er regulert til vannkraftproduksjon, og vann pumpes av Hunnevatn Pumpestasjon over til Gravatn i Sirdal.
Hestkjøltoppen

Fotnoter

Type numrering
Middagsstunden

Middagsstunden er et norsk radioprogram rettet mot eldre som gikk på NRK Radio fra 1966 til 1995. Programmet inneholdet mye informasjon om de eldres situasjon og utfordringer de hadde i hverdagen. Programmet ble startet av journalist Jakob Skarstein og sosionom Wenche Margrethe Myhre, på anmodning av direktør Torolf Elster. Det gikk på P1 klokka 13, hver dag bortsett fra søndag. Det hadde en varighet på en halvtime. Skarstein satt som programleder i nesten alle de år. Andre bidragsytere til Middagsstunden var blant andre Åshild Ulstrup. Programmet var basert på Home this afternoon som gikk på britiske BBC fra 1964 til 1970. 
Programmet ble besluttet nedlagt på grunn av lave lyttertall, og at det var for smalt til å bli sendt på midt på dagen på hverdager, en god sendetid på P1. 
Etter nedleggelsen laget NRK eldreprogrammet Morgenstunden, som ble sendt en gang i uka, klokka 7 til 9 på lørdag morgen i 1996 og 1997 da det også ble nedlagt.
Baetiscidae

Utseende

Nymfene er ganske umiskjennelige, det eneste de muligens kan forveksles med er enkelte teger (men kjennes lett fra disse på haletrådene). De er korte og kraftige, hvelvede, litt pukkelryggete. Mesonotum er utviklet til et hvelvet skjold som dekker vingeknoppene og roten av bakkroppen. Dette har ofte en spiss tagg på siden. Hodet er stort og bredt, hvelvet med små fasettøyne og korte antenner. Kinnene (under fasettøynene) har en spiss tagg. Pronotum er stort og hvelvet. Beina er temmelig korte. Bakkroppen er kort og flat, roten skjult under ryggskjoldet. Trakégjellene er temmelig små og neppe synlige ovenfra. De tre haletrådene er kortere enn bakkroppen, og har frynser av lange, fine hår bortsett fra innerst. De voksne døgnfluene er brunlige på farge og har et bredt hode med små, rundede fasettøyne. Forvingene er glassklare, lange og smale, uten påfallende tverr-årer. Årenettet er ikke farget så årene er vanskelige å se. Bakvingene er brede og rundete. De har to haletråder.

Levevis

Som de fleste døgnfluer lever nymfene i rennende vann. Et spesielt trekk ved denne familien er at de ikke har masse-klekkinger, flygetiden kan strekke seg over så lenge som en måned. De individuelle insektene er likevel ganske kortlivede. Et annet uvanlig trekk er at nymfene som skal kelkkes, kryper ut av vannet, gjerne opptil en meter fra vannkanten før subimago-en klekker. De tunge og fete hunnene ser ut til å være uvanlig ettertraktet mat for ørret.

Utbredelse

Denne familien finnes bare i Nord-Amerika, de fleste av artene i den østlige delen.
Man kjenner én art fra Baltisk rav fra eocen-tiden (Østersjøen), så familien har engang hatt en videre utbredelse.